钦定古今图书集成/明伦汇编/氏族典/第570卷 > 《廖用贤尚友录》 > 淳于恭
## 钦定古今图书集成/明伦汇编/氏族典/第570卷 > 《廖用贤尚友录》 > 淳于恭

按《后汉书淳于恭传》：“恭字孟孙，北海淳于人也。善说
《老子》，清静不慕荣名。王莽末，岁饥兵起，恭兄崇将为
盗所烹，恭请代，得与俱免。后崇卒，恭养孤幼，教诲学
问，有不如法，辄反用杖自棰以感悟之。儿惭而改过。
幽居养志，潜于山泽，举动周旋，必由礼度。建武中，郡
举孝廉，司空辟，皆不应。客隐琅邪黔陬山，遂数十年。”
建初元年，肃宗下诏，“美恭素行，告郡，赐帛二十匹，遣
诣公车。”除为议郎。引见极日，访以政事。迁侍中骑都
尉，礼待甚优。其所荐名贤，无不征用。进对陈政，皆本
道德，帝与之言，未尝不称善。五年，病笃，使者数存问。
卒于官。诏书褒叹，赐谷千斛，刻石表闾。除子孝为太
子舍人。